Det er ud fra et økonomisk perspektiv, at man skal drøfte lukning af hele otte skoler i Aalborg Kommune.

Skolelukninger er efterhånden et normalt debatemne i det nordjyske kommuner. I flere nordjyske kommuner har man nemlig præsenteret lister over skoler, som man overvejer at lukke - og Aalborg Kommune er ingen undtagelse. For udover de meget omdiskuterede planer om at sammenlægge Byplanvejens Skole, Seminarieskolen, Herningvej skole og Tornhøjskolen, så har forvaltningen nu også offentliggjort en liste over skoler i kommunen, som man overvejer at lukke. Og hele otte små skoler er på listen. Skolerne, der er tale om, er: Bislev Skole, Ellidshøj Skole, Gudumholm Skole,  Hou Skole, Nørholm Skole, Sebber Skole, Tylstrup Skole og Ulsted Skole. - Grunden til at disse skoler udpeges er fordi, det umiddelbart er de skoler, hvor vi kan rumme eleverne på naboskolerne, så det er ud fra et økonomisk aspekt, fortæller børne- og ungerådmand Morten Thiessen (K), der dog mener, at forslaget er for voldsomt. - Jeg er ked af, at budget indstillingen er så vidtgående, da man skal overveje, hvor meget utryghed, man skaber, hvis der er viden om, at det er urealistisk og ikke vil blive gennemført. Forslaget om at lukke skoler er en del af et samlet sparekatalog på børne-/ungeområdet, som først udvalget skal diskutere 20. juni. Senere skal udvalgets indstilling til besparelser drøftes i økonomiudvalget og til sidst i Aalborg Byråd. - Selvfølgelig kan skoler blive for små, men vi er jo generelt lidt mere large i landområderne, da vi ellers ikke har skoler der. En skole har også en anden værdi end blot at være en skole, det handler også om lokalsamfundet, og det er en bekymring, man skal tage alvorligt, understreger rådmanden. Med skolelukningerne vil forvaltningens udgifter falde med mellem 8,8 og 18,7 millioner per skole over de næste fire år, mens det samlet vil betyde en reduktion på 64,6 stillinger i skolevæsnet.